b"\n_START_ARTICLE_\nJulius Laetus\n_START_SECTION_\nBiografia\n_START_PARAGRAPH_\nAl 193 comandava la vanguardia de Sever durant el descens d'aquest per It\xc3\xa0lia, per destronar Didi Juli\xc3\xa0. Juli\xc3\xa0, atemorit, va proclamar Sever co-emperador i va enviar a Tul\xc2\xb7li Crispinus per anunciar-li aquest fet, per\xc3\xb2 Laetus el va interceptar i va aconsellar a Sever que l'execut\xc3\xa9s, consell que Sever va seguir. _NEWLINE_El 195 va servir a Mesopot\xc3\xa0mia, com comandant d'un dels tres cossos expedicionaris que, en dues ocasions consecutives, devastaren les terres dels rebels (probablement els regnes d'Osroene i Adiabene, revolta incitada pel rei Volog\xc3\xa8s V de P\xc3\xa0rtia) i va conquerir diverses ciutats._NEWLINE_Durant la Batalla de Lugdunum (197), comandava la cavalleria de Sever i va infligir el cop decisiu contra les tropes de Clodi Alb\xc3\xad. El mateix any, per\xc3\xb2, retornava a Mesopot\xc3\xa0mia per combatre la invasi\xc3\xb3 dels Parts; que acudien en socors de la ciutat de Nisibis._NEWLINE_L'emperador no li va donar cap c\xc3\xa0rrec important, gel\xc3\xb3s de la seva popularitat. Per aquesta ra\xc3\xb3, el 198, davant del fallit setge la ciutat d'Hatra, va ordenar la seva execuci\xc3\xb3, doncs aparentment els soldats es negaven a participar en la batalla si no era sota les ordres de Laetus. Posteriorment es va fer c\xc3\xb3rrer la hist\xc3\xb2ria que Laetus pretenia dirigir els seus homes amb la intenci\xc3\xb3 de prendre el tron, per\xc3\xb2 segurament aquest rumor es va concebre despr\xc3\xa9s de la seva execuci\xc3\xb3 per tal de justificar la decisi\xc3\xb3 imperial."